《庭树联句枝字为韵》
宋代·黄庶

婆娑庭中树，老大千年枝。
百弓蔽赫日，四座生凉颸。
影怪疑龙蔽，声和认埙篪。
未被斧斤赏，敢辞尘埃欺。
轮囷壮士叹，冷淡童子嗤。
盘根得地固，挺材本天资。
枌榆谩百尺，杞柳徒一围。
节坚费刻画，莫讶绳墨迟。
枝狂跃蛟虬，瘿怪蹲熊罴。
有时相摩击，往往霹雳飞。
筛月碎玉散，障日翠幄垂。
腹空懒龙卧，实少饥禽悲。
败叶童仆憎，清阴儿女嬉。
堂萱小人态，阶药老婢姿。
春禽似竽笙，夏蜩若羹糜。
提孩不出户，知时如耆龟。
得成孤高状，敢忘毫末时。
身遭藤萝蔽，心与松柏期。
晨烟拂杪起，落日侵梢齐。
老蠹病其中，啄木为良医。
公输不在世，志士空嗟咨。
止知楩柟高，苦厌樗栎卑。
大屋必欲构，老匠宁终遗。
栋梁如采收，散材安足知。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。